Sukladno odredbama Zakona o održivom gospodarenju otpadom (NN br. 94/13 i 73/17), te Uredbe o gospodarenju komunalnim otpadom (NN br. 50/17), gradsko Vijeće grada Vinkovaca je dana 29. siječnja 2018. godine donijelo Odluku o načinu pružanja javne usluge prikupljanja miješanog komunalnog i biorazgradivog komunalnog otpada na području grada Vinkovaca, Klasa:363-01/17-01/226, URBROJ: 2188/01-01-18-3 (u daljnjem tekstu: Odluka), kojom se utvrđuju kriteriji i način pružanja javne usluge prikupljanja miješanog komunalnog i biorazgradivog komunalnog otpada te povezane usluge odvojenog prikupljanja otpadnog papira, metala, stakla, plastike, tekstila, problematičnog otpada te krupnog (glomaznog) otpada na području grada Vinkovaca. Člankom 3. predmetne Odluke, obavljanje javne usluge prikupljanja miješanog komunalnog i biorazgradivog komunalnog otpada na području grada Vinkovaca dodijeljuje se temeljem Ugovora o koncesiji – trenutno koncesionar trgovačko društvo NEVKOŠ d. o. o. za uslužne djelatnosti, 32 100 Vinkovci, H. V. Hrvatinića 10, OIB: 76173743169 (u daljnjem tekstu: Davatelj usluge). Odluka je objavljena u Službenom glasniku Grada br. 2/2018., na službenim stranicama grada Vinkovaca i Davatelja usluge (www.nevkos.hr).

**Javna usluga prikupljanja komunalnog otpada smatra se uslugom od općeg interesa i obvezna je na području grada Vinkovaca**. Pružanje i korištenje javne usluge uređuje se Ugovorom o korištenju javne usluge između Korisnika usluge i Davatelja usluge (u daljnjem tekstu: Ugovor), a Ugovorom se smatra Izjava o načinu korištenja javne usluge (u daljnjem tekstu: Izjava). Bitne sastojke Ugovora čine Odluka, ova Izjava, Opći uvjeti pružanja javne usluge i Cjenik javne usluge.

**Sukladno članku 15. Uredbe o gospodarenju komunalnim otpadom Ugovor se smatra sklopljenim kada:**

- Korisnik usluge Davatelju usluge dostavi Izjavu ili

- Korisnik usluge Davatelju usluge ne dostavi Izjavu u roku od 15 dana od dana zaprimanja ili

- Prilikom prvog korištenja javne usluge ili zaprimanja na korištenje spremnika za primopredaju miješanog komunalnog otpada u slučaju kada Korisnik usluge Davatelju usluge ne dostavi Izjavu.

U privitku dopisa nalaze se dva primjerka Izjave, a sadržaj navedene Izjave je propisan člankom 14. Uredbe. Podaci su svrstani u dva stupca od kojih je prvi stupac naš prijedlog za korištenje usluge, a drugi stupac je Vaše očitovanje. Dužni ste čitko navesti tražene podatke na obrascu Izjave, te ste pod kaznenom i materijalnom odgovornošću odgovorni za istinitost danih podataka.

Ukoliko se slažete sa našim prijedlogom potrebno je da u stupac Očitovanje korisnika usluge upišete + (plus), a ukoliko se ne slažete potrebno je da stavite minus (-) i upišete svoj prijedlog, a koji mora biti u skladu sa Zakonom, Uredbom i Odlukom (npr. ukoliko želite odvoz biotpada potrebno je da napišete DA).

**Sukladno članku 14. Uredbe dužni ste nam dostaviti DVA primjerka Izjave u roku od 15 dana od dana primitka, a mi ćemo Vam jedan ovjereni primjerak Izjave vratiti u roku od 8 dana od dana zaprimanja.**

Vlastoručno potpisane Izjave možete dostaviti na adresu u Vinkovcima, H. V. Hrvatinića 10, te putem mail-a: darko.kovacevic@nevkos.hr.

**Dodatna pojašnjenja:**

Očitovanje o vlastitom kompostiranju - ukoliko imate mogućnosti za kompostiranje u vrtu/vrtnom komposteru iskoristite otpad iz kuhinje i vrta jer tako proizvodite kompost iz vlastitog biootpada! Broj planiranih primopredaja - podatci su samo informativne naravi i ne stvaraju nikakvu obvezu.

Očitovanje o nekorištenju nekretnine - Korisnik usluge nije dužan plaćati cijenu obvezne minimalne javne usluge samo u slučaju ako trajno ne koristi nekretninu i ako se radi o novosagrađenoj nekretnini koja je neuseljena. Nekretninom koja se trajno ne koristi smatra se nekretnina za koju je utvrđeno da se ne koristi na temelju očitovanja vlasnika nekretnine i na temelju podataka očitanja mjernih uređaja za potrošnju električne energije, ili plina ili pitke vode ili na drugi način. Možete podnijeti zahtjev za nekorištenje nekretnine (stan, kuća, poslovni prostor) ako se ista neće koristi minimalno dvanaest (12) mjeseci. Nakon isteka dvanaest (12) mjeseci dužni ste nam u roku od 30 dana dostaviti kopiju obračuna potrošnje električne energije izdanog od strane HEP Elektra d.o.o. iz kojeg je razvidno da je u prethodnom razdoblju od 12 mjeseci potrošnja bila manja od 50 kw, te kopiju obračuna potrošnje vode izdanog od strane Isporučitelja vodnih usluga iz kojeg je razvidno da je potrošnja vode u prethodnom razdoblju od 12 mjeseci bila manja od 5m3. Ukoliko se ustanovi da ste nekretninu koristili odnosno da je potrošnja veća od naprijed navedene platiti ćete ugovornu kaznu u iznosu od 1.000,00 kuna. Ukoliko se izjasnite o nekorištenju nekretnine morate ispuniti Izjavu o nekorištenju nekretnine koju nakon dostave ove Izjave možete zatražiti u NEVKOŠ d.o.o., H. V. Hrvatinića 10, ili putem mail-a: darko.kovacevic@nevkos.hr. Također ste dužni vratiti nam sve zadužene spremnike, te podmiriti eventualno nastalo dugovanje jer će se u protivnome smatrati da se predmetna nekretnina i dalje koristi.

Od 01. listopada 2018. godine cijena se sastoji od fiksnog i varijabilnog dijela, te ugovorne kazne. Fiksni dio se plaća bez obzira koliko je odvoza bilo, dakle i ako nije bilo odvoza i one se plaća u istom iznosu neovisno o veličini spremnika kojega koristite tj. iznos od 40,70 kn (uključujući PDV). Varijabilni dio tj. naplata broja iznošenja tj. pražnjenja vaše posude ovisi o broju pražnjenja iste i naplaćuje se ovisno o veličini vašeg spremnika (80 L posuda – 1 x pražnjenje 2,72 kn, 120 L – 1 x pražnjenje 4,08 kn, 240 L – 1 x pražnjenje 8,16 kn).

Dakle, iznos ukupnog računa biti će zbroj fiksnog dijela (cijena minimalne javne usluge) + varijabilni dio (broj pražnjenja posude).

Etažni stanovi također plaćaju svaki stan fiksni dio računa u iznosu od 40,70 kn (uključujući PDV) + varijabilni dio (broj pražnjenja posude), a koji će iznositi ovisno o broju posuda koji zgrada koristi, o njihovoj veličini tj. po litri ovisno o izabranom spremniku podijeljeno s brojem korisnika na koje je određen spremnik ( 0,034 kn/L).

Spremnik od 80 litara mogu izabrati isključivo i samo samačka kućanstva koja kod nas kao Davatelja usluge potpišu Izjavu kojom pod materijalnom i kaznenom odgovornošću izjavljuju da stanuju u samačkom domaćinstvu.